Misset sjansen til etappeseier etter sterk vind: Kristoff: - Det gikk i dass
ARTIKKELEN ER OVER FIRE ÅR GAMMEL - Det er klart at dette er bittert. Jeg er skuffet nå, for jeg tror jeg kunne hengt med bra i spurten om jeg hadde vært der, sier nordmannen til VGs journalist i Nederland. Da hadde han dusjet og fått på seg nye klær etter en slitsom økt i voldsomt regnvær og kraftig vind. - Etappen gikk i dass. Men jeg følte meg bra. Sånn sett var det en grei dag, sier 28-åringen. Kristoff hang ikke med på notene da feltet sprakk opp for tredje gang etter knallhard sykling i sidevinden. Forhåndsfavoritten ble distansert og havnet i gruppen bak teten, hvor både Mark Cavendish, Andre Greipel og Peter Sagan satt. Arrangørene fikk dermed dramaet de håpet på med sterk sidevindssykling og store splittelser i hovedfeltet. - Det var kanskje dumt av oss å slappe av akkurat der, men på oss virket det ikke som et «farlig» sted. Men da de ga gass, så ble det farlig, sier Kristoff til VG. - Det er bittert nå, for jeg følte meg bra. Jeg tror jeg kunne vært med å kjempet om seieren. I finalespurten var Andre Greiepel best foran Peter Sagan og Fabian Cancellara. Mark Cavendish ble noe overraskende nummer fire. – Det var en tøff etappe med masse sidevind. Jeg var veldig nervøs med alt regnet og vinden, men laget mitt var nøkkelfaktoren til suksess i dag, sier Greipel i seiersintervjuet. TOUR STUDIO: Slik var 2. etappe Alexander Kristoff trillet rolig over målstreken halvannet minutt etter vinneren. - Jeg følte meg bra og fikk gode svar på formen. Men det var stang ut. Og det var min feil, siden jeg satt bak der. Men jeg trodde ikke det ville bli et avgjørende punkt. Jeg trodde det skulle skje senere, sier nordmannen. Mark Cavendish på sin side var kanskje den største favoritten til å vinne slik etappen utspant seg. Likevel nådde ikke briten opp og var tydelig irritert etter målgang. – Det viser at spurten min var for lang. Jeg syns Mark (Renshaw) slapp meg for tidlig og jeg blir liggende for lenge i vinden. Det er skuffende, sier Cavendish til et samlet pressekorps. Kristoff og Edvald Boasson Hagen møttes til sin første kapteinduell i Tour de France - en duell det dessverre ikke ble noe av. Samtidig var det knyttet spenning til Kristoffs viktige hjelper Marco Haller som slet med magetrøbbel natt til søndagens etappe. Kristoff avslørte i ettermiddag at Haller kastet opp underveis på etappen. Østerrikeren maktet ikke å hjelpe nordmannen, som bare hadde én hjelperytter rundt seg. HISTORIE (krever innlogging): 10 uforglemmelige minner fra Tour de FranceEdvald Boasson Hagen på sin side trillet inn fire og et halvt minutt etter vinneren. – Jeg havnet bak når hele Lotto Jumbo krasjet. Da sprakk det opp og jeg havnet bak biler som stoppet opp. Jeg sklei og krasjet også i en rundkjøring, men det er ikke noen skader, sier Boasson Hagen til TV 2. – Det var ingen god dag, men det føltes bedre enn i går sånn kroppsmessig, men det var ingen god dag. Ingen av nordmennene maktet å følge opp den norske innsatsen fra tidligere søndag. Da maktet både Gunn-Rita Dahle Flesjå å ta sin 29. verdenscupseier, mens Sondre Holst Enger tok sin første triumf som proff.Med finale langs den nederlandske kysten håpet arrangøren på kraftig vind før rytterne dundret inn i målbyen, Zélande. Og dramet skulle starte allerede før halvkjørt etappe da feltet sprakk opp flere ganger. Det skulle gå utover både Edvald Boasson Hagen og Alexander Kristoff som havnet bak førstegruppa to ganger. Sistnevnte mistet samtidig flere av sine hjelperyttere som havnet enda lengre bak i gruppene som oppsto etter den knallharde sidevindsskjøringen. HAR DU DET SOM TRENGS? Delta i Tourspillet 2015 Også sammenlagtfavorittene fikk smertelig erfare den knallsterke sidevinden og både bæreren av den gule trøyen, Rohan Dennis, Vincenzo Nibali, Nairo Quintana og Alejandro Valverde havnet på halvdistanse med fem mil igjen av etappen. Fremst satt imidlertid Chris Froome godt passet på av Team Sky, side om side med Alberto Contador og hans Tinkoff Saxo. Det førte til store omveltninger i sammendraget. Rohan Dennis mistet sammenlagtledelsen, den overtok Fabian Cancellara. Bak ham følger Tony Martin og Tom Dumoulin med henholdsvis tre og seks sekunder. – Vi visste det ble hektisk i dag. Vi kjørte gjennom masse rundkjøringer og masse regn. Jeg var bare der fremme når gruppene ble splittet og jeg håpte selvfølgelig å få noe ut av det til slutt. Jeg er virkelig glad for gul trøye, sier Cancellara etter etappen. Av de store sammenlagtkanonene gikk den andre etappen verst utover Nairo Quintana. Forhåndsfavoritten er allerede 2:27 bak Cancellara som leder sammenlagt. Jean-Christophe Peraud er 2:25 bak, mens Alejandro Valverde henger 2:22 etter. Thibaut Pinot er 2:07 bak, Bauke Mollema 2:03, Alberto Contador ett minutt mens Chris Froome er 0:46 bak. Tejay Van Garderen er 0:44 bak mens Rigoberto Uran ligger 0:42 etter.
Alexander Kristoff (27) ble straffet knallhardt i et realt grisevær under den andre etappen av Touren.